Prowaltys Hershey-Chase

She straih prowaltyssyn va stiurit 'sy vlein 1952 liorish Alfred Hershey as Martha Chase ny prowaltyssyn Hershey-Chase. V'eh feerit dy vel GDN ny stoo gien-oaylleeagh, as eh taishbynit son y chied cheayrt ayns prowaltys Avery-MacLeod-McCarthy 'sy vlein 1944. Va'n GDN mie er fys ec bea-oaylleeyn veih'n vlein 1869, agh v'eh er credjal oc dy row oayllys son eiraght ymmyrkit liorish proteenyn.

Va ny prowaltyssyn stiurut ec Hershey as Chase er y vacteyrofagagh T2, veerys va'n strughtoor echey taishbynit liorish mynreayrtaght lectraneagh. Cha nel 'sy vacteyrofagagh agh shlig phroteenagh lesh y stoo gien-oaylleeagh çheusthie j'ee. Ta'n bacteyrofagagh doghaney bacteyr lesh lhiantag rish y chraitnys mooie echey, as tilgey stiagh y stoo gien-oaylleeagh echey. Ta'n tilgey stiagh shen cur lesh stoo gien-oaylleeagh y vacteyr veeryssyn ny smoo y yannoo, as yn obbraghey shen faagail y hlig follym echey lhiantit hug y vacteyr.

Ayns nane jeh ny kied prowaltyssyn, chur ad lipaidyn er GDN ny bacteyrofageeyn, as ny lipaidyn shen jeant seose jeh Fosfaar-32 goul-rooragh (ta'n elmint fosfaar ry-gheddyn ayns GDN agh cha nel eh ry-gheddyn ayns ny 20 geayryn ameenagh as ny proteenyn jeant seose jeu). Lhig ad da ny bacteyrofageeyn E. coli y ghoghaney, eisht va ny shligganyn proteenagh arrit veih ny killagyn doghanit lesh mesteyder as mean-shaghney. Haink eh lheu nagh row yn lurgagh gool-rooragh ry-akin agh ayns ny killagyn bacteyragh as nagh row ad ry-akin ayns ny shligganyn proteenagh.

Ayns nane jeh ny nah prowaltyssyn, chur ad lipaidyn Sulfur-35 gool-rooragh er ny bacteyrofageeyn (ta Sulfur ry-gheddyn ayns ny geayryn ameenagh Kystein as Meeteeanean, agh cha nel eh ry-gheddyn ayns GDN). Lurg y scarrey, va'n lurgagh goul-rooragh feddynit ayns ny shligganyn proteenagh, agh cha row eh feddynit ayns ny bacteyryn doghanit. V'eh feeraghey dy vel y stoo gien-oaylleeagh va doghaney ny bacteyryn ny GDN.

Rheynn Aundyr Nobel ayns Fyshoaylleeaght ny Medshin ny bleeaney 1969 er Hershey er son e “scrialtyssyn bentyn rish strughtoor gien-oaylleeagh veeryssyn.”

 Lettyraght enmyssit 
 Hershey, A.D. as Chase, M. (1952) Independent functions of viral protein and nucleic acid in growth of bacteriophage. J Gen Physiol. 36:39-56.

Hershey-Chase
Ronney:Bacteyrofageeyn
Ronney:Myn-vioagh-oaylleeaght